E kete o ne o ka mphitlha mo Sheole, . . . Gore o ntekanyetse nako mme o nkgakologelwe!—Jobe 14:13. 11 Gaešita le manyalo ao a thabilego ga se a phethagala, le gona banyalani bao ba ratanago ba ka no se bone dilo ka leihlo le tee. Ga se ka mehla Aborahama le Sara ba ilego ba dumelelana. (Gen. 21:9-11) Eupša go se dumelelane ga bona ka ditaba tše itšego ga se gwa ba dira gore ba se sa kwana. Ka baka la’ng? Ba be ba swarana ka seriti le ka tlhompho. Ka mohlala, Aborahama o be a diriša lentšu “hle” ge a boledišana le Sara. (Gen. 12:11, 13) Sara le yena o be a ekwa Aborahama gomme a mo lebelela bjalo ka “mong” wa gagwe. (Gen. 18:12) Ge e ba banyalani ba sa hlomphane, seo gantši se bonagala tseleng yeo ba boledišanago ka yona le segalong sa bona sa lentšu. (Die. 12:18) Ge e ba ba ka se rarolle bothata bjoo, gona lenyalo la bona le ka ba le le kotsing.—Bala Jakobo 3:7-10, 17, 18.